Chai lana maxtucalh ju Jesús ju laꞌixchakaꞌ ju Caifás.
Talhiꞌalhch laꞌixpuꞌucxtin ju xagobernador Roma.
Vatsꞌisincaꞌ ixjunita.
Para ju israelitanin jantu tatanulh ju lacapuꞌucxtin ni jantu ixlhijun ju laꞌixlhamapꞌaksinꞌan ni lai catatanu ni jantu ixlakꞌoxicanta ju anuꞌ puꞌucxtin.
Ni jantu catatanuyaꞌ ju lacapuꞌucxtin pus laich catalhicꞌataniyaꞌ ju ixborregoꞌan ni catuncunchokoyaꞌ chai laich cataꞌuyach.
Pus ju gobernador Pilato acsni taxtuchilh ju laꞌixpuꞌucxtin ajunich ju lapanacni:
―Tijuch ju lhichꞌivimakꞌanatꞌit ju ani ya jokꞌat.
Chai taꞌakꞌalhtayanalh ju lapanacni.
Tanajunch:
―Ni jantu cava alin ixtalakꞌalhin pus jantu cava xaclamakꞌaxtakniu.
Pus ju Pilato chanich ajunich acsni akꞌalhtailh ju lapanacni:
―Alaich alhipꞌinchitꞌit miꞌakstuꞌan.
Alaktsꞌintꞌitch ta yu najunch lamilhamapꞌaksinꞌan.
Para ju israelitanin tanaulh:
―Jantu lhijun ju lhamapꞌaksin ni acmakniu tam xamatiꞌ ju quijnan ju israelitanin icjuntau.
Acsni naulh ju chunch pus uctaxtulh ju tuchi ixnajuntach ju Jesús ixlacata tuchi anintich ju capuniyaꞌ.
Ju acsnich ju gobernador Pilato tanuchokopa ju laꞌixpuꞌucxtin.
Tꞌasanilh ju Jesús.
Junich:
―Ja uxintꞌich ju xaꞌucxtinꞌat ju israelitanin.
Ju acsnich ju Jesús kꞌalhtailh.
Junilh ju Pilato:
―Ja va miꞌakstu xapꞌastꞌacꞌa ju ani xaqꞌuiꞌuni u va xamatiꞌ juntan.
Ju Pilato lhikꞌalhtailh:
―Ja icꞌisraelita ni laich acnaulh ni xakꞌaichꞌat.
Yuꞌunch ju mintꞌaꞌamachakꞌan chai ju xalackꞌajin palijni ju xatamakꞌaxtꞌakꞌan ju laquimacni.
Tijuch ju xaꞌanavini.
Akꞌalhtayanalh ju Jesús:
―Ju quimpuꞌucxtin jantu xanavin ju ani lacamunutpaꞌ.
Ni ani lacamunutpaꞌ cava ju quimpuꞌucxtin pus caꞌixtalasa ju quilapanacni.
Ju chunch jantu lai caꞌixquintitachꞌapalh ju quintꞌaꞌisraelitanin.
Para jantu ani ju quimpuꞌucxtin.
Ju acsnich ju Pilato junich:
―Ja vasalhꞌas ni ucxtinꞌat.
Chai akꞌalhtayanalh ju Jesús:
―Vas ju naꞌun ni icꞌucxtin.
Yuchi xaclhilakꞌajunch ju ani lacamunutpaꞌ.
Chai iclhimilhch ju ani lacamunutpaꞌ ni laich acꞌajunaꞌ ju lapanacni ju stavasalanti.
Tachi chun ju takꞌachani ju stavasalanti takꞌasmatꞌa ju quinchivinti.
Chai ju Pilato asacmininch:
―Tijuch ju stavasalanti.
―Juncanch ju Jesús.
Acsni naulh ju ani pus alakꞌanchokopa ju israelitanin ju gobernador Pilato.
Ajunich ju yuꞌunch:
―Jantu tuꞌuꞌ iclhitajuni ixtalakꞌalhin ju ani lapanac.
Pus aquilajuniuch tichi tachꞌinch ju aclhinonaꞌ ixmaxtuca ju lacapulachꞌin tachi ju aktsꞌiya lhilanitꞌatꞌit acsni uyatꞌit ju mimborregoꞌan tachi ju chavaich cꞌatan.
Ja lacꞌasqꞌuinatꞌit ni yuchi ju acmaxtulh ju miꞌucxtinꞌan ju uxijnan ji israelitanin.
Ju acsnich ixchuxꞌan pꞌas talacchivinchokopa.
Tajunich ju kꞌai ucxtin:
―Jantiyuꞌ ju iclacasqꞌuinau.
Yuchi ju calacamaconcanaꞌ ju Barrabás.
Pus ju Barrabás va akꞌalhonaꞌ ixjunita.